Krabbesholm (Skive)

Krabbesholm er en herregård i Skive ved Skive Fjord.

Den ældste historie 
Gårdens historie går tilbage til den sene middelalder. Oprindelig skal den have bestået af to gårde, Nørre- og Sønder-Skovshoved, som lensmanden Niels Høeg på Skivehus vistnok fik overdraget af kong Hans, hvorefter han sammenlagde dem til en hovedgård. Via Høegs hustru gik gården i arv i Banner-slægten i et par generationer, hvorefter Magdalene Banner bragte den til sin mand Iver Krabbe til Østergaard, efter hvem gården nu fik navn.

Hovedbygningen opføres 
Iver Krabbe påbegyndte opførelsen af en hovedbygning på Krabbesholm, men byggearbejderne blev nok først færdige i Magdalene Banners enkestand. Bygningen er opført i to stokværk over kælderen. Forneden er murene kvaderklædte, længere oppe i munkesten. Over vinduerne er der rundbuer, og de takkede gavle med blændingerne er i sengotisk stil. På gårdsiden findes en firkantet udbygning bygget sammen med et rundt hjørnetårn. På nordsiden ses desuden et mangekantet hjørnetårn.

Senere tider 
Gården skiftede hyppigt ejer i 1600-tallet. Blandt besidderne sås medlemmer af slægterne Lykke, Friis, Kaas, Juul og Sehested. I 1743 kom gården i Werner Rosenkrantz' besiddelse. Han lod hovedbygningens indre modernisere, hvor man navnlig skal fremhæve riddersalens tapetmalerier udført af kunstneren Olaus Carolus Wassmann. Rosenkrantz opførte de to lave sidefløje i bindingsværk. I 1800-tallet var der ligeledes en del ejerskifter

Krabbesholm Højskole 
Skive Købstad erhvervede gården i 1906 og afstod den i 1907 til brug for højskole. Krabbesholm er nu hjemsted for Krabbesholm Højskole, som er specialiseret  i kunst, design, fotografi, grafisk design og arkitektur. Skolen har 108 elevpladser.

I højskolens have står en sten, der blev afsløret 19. september 1920 til minde om Genforeningen i 1920.

Ejere af Krabbesholm 
(        -1524) Niels Høeg
(1524-1554) Erik Banner (stedsøn)
(1554-1561) Iver Krabbe (svigersøn)
(1561-1597) Magdalene Banner (enke)
(1597-1602) Erik Lykke (svigersøn)
(1602-        ) Hans Lykke (søn)
(       -ca. 1622) Anders Friis
(ca. 1622-   ) Christian Friis (bror)
(        -1632) Henrik van der Wisch
(1632-1639) Mogens Kaas
(1639-1662) Jens Kaas (søn)
(1662-1696) Karen Reedtz (enke)
(1696-1719) Frans Juul (svigersøn)
(1719-1726) Frederik Sehested
(1716-1743) Birgitte Sophie Sehested (enke)
(1743-1773) Werner baron Rosenkrantz (svigersøn)
(1773-1785) Adam Frederik greve Trampe
(1785-1819) Hans Rasmussen
(1819-1832) Hans, Rasmus og Christiane Rasmussen (børn af ovenstående), 
(1832-1870) Jens Dalsgaard (gift m. Christiane Rasmussen). De blev forældre til kunstmaleren professor Christen Dalsgaard 
(1870-1871) Dødsbo efter Jens Dalsgaard
(1871-1887) N.C. Fugl
(1887-1898) T.R. Rosen
(1898-1906) C.C. Kr. Rosen
(1906-1906) Konsortium
(1906-1907) Skive Købstad
(1907-1911) Højskoleforstander A. Axelsen
(1911-) Højskoleforeningen for Skive og Omegn

Noter

Litteratur 
 "Danske Slotte & Herregaarde" bind 12: Nordvestjylland, red. Aage Roussell. Anden udgave. Hassings Forlag, Kbh 1966 pag. 53.

Eksterne kilder/henvisninger 
 Krabbesholm på 1001 fortællinger om Danmark
 Krabbesholm Højskole

Herregårde i Viborg Amt
Fredede slotte og herregårde i Danmark
Bygninger, konstruktioner og anlæg i Skive
Slægten Krabbe (af Østergaard)
Herregårde i Skive Kommune